Өзін-өзі тану: Рухани-адамгершілік білім беру

«Жаңа дүние тәртібі жоғары адамгершілік пен руханилықсыз мүмкін емес».

 Н.Ә.Назарбаев

25-29 қазан аралығында Ақмола облысы бойынша жетекші мектеп қатарына кірген 4 мектептің бірі ретінде Алматы қаласында өткен «Өзін-өзі тану: Сүйіспеншілік пен Шығармашылық педагогикасы» Халықаралық форумына қатыстық.

Қазақстанның әр аймағынан жиналған 800-ден астам педагогтар Алматы қаласындағы Қабылдаулар үйінде «Өзін-өзі тану: Сүйіспеншілік пен Шығармашылық педагогикасы» Халықаралық педагогикалық форумында бас қосып форумның ашылу салтанатын тамашалады.

Форумды ұйымдастырушылар - Қазақстан Республикасының Білім және ғылым министрлігі мен  үстіміздегі жылы өзінің  20 жылдығын атап өтіп  отырған «Бөбек» Ұлттық ғылыми-практикалық, білім  беру  және  сауықтыру орталығы.

Форумның салтанатты ашылу рәсімінде  Қазақстан Республикасының Бірінші Ханымы, «Өзін-өзі тану» рухани-адамгершілік білім бағдарламасының авторы Сара Алпысқызы Назарбаева құттықтау сөз сөйлеп, «Бөбек» Ұлттық Орталығының қызметкерлерін  және форумға  қатысушыларды осы айтулы  мерекемен  құттықтады. Сара Алпысқызы жас қазақстандықтарды рухани-адамгершілік тәрбиелеу ісіне сүбелі  үлес қосқан ғалымдарға, әдіскерлер мен педагогтарға үлкен алғыс сезімін білдірді.

Форумның салтанатты ашылуынан кейінгі пленарлық мәжілісте  шетелдік және қазақстандық  ғалымдар рухани-адамгершілік білім беруді дамытудың  заманауи мәселелері  бойынша  өз  ойларын ортаға салды.

27 және 28 қазан күндері форум жұмысы «Бөбек» орталығы мен «Өзін-өзі тану» гимназиясында өткізілді.

Ізгілікті педагогиканың мектептегі, балабақшадағы тәжірибесі, жалпыадамзаттық  құндылықтар негізінде білім берудің интеграциясы,  мұғалімнің шығармашылығы,  рухани  өзін-өзі  жетілдірудің жолдары, ата-ана рөлін ұғыну, риясыз қызмет ету – міне осы сұрақтар ғалымдардың, педагогтармен «Өзін-өзі тану» бағдарламасы  тренерлерінің басты назарында  болды.

Форумның құрметті  қонақтары Шалва және Паата Амонашвили, Марианна Мейер, Петра фон Калиновски, Арт Онг Джумсаи, Джафар Маллаев, Ангелина Могилевская, Эльхан Бейларов, Клара Мансурова өткізген шеберлік сыныптары мен семинарлары форумға қатысушылардың, гимназия  оқушылары мен «Өзін-өзі тану»  колледжі студенттерінің үлкен қызығушылығын туғызып, үлкен әсер қалдырды.

Шалва Александрович Амонашвили  балалар мен педагогтарға «Математика – сандар симфониясы» және «Сөздер - сыйлықтар» деген керемет екі сабақ сыйлады. Ангелина Могилевская «Психологтің, мұғалімнің, тренердің  өзін-өзі  бағалауын қалай көтеруге  болады?» тақырыбында психологтік-педагогтік тренинг өткізді. Доктор Джумсаи  Таиландтағы  жалпыадамзаттық  құндылықтар мектебінің тәжірибесімен  бөлісті, кез келген  оқу  пәні арқылы балалардың  бойында мәдениет пен руханилықты, сонымен қатар қоғамға  қызмет етуге ұмтылысты тәрбиелеуге болатындығын  нақты  мысалдар арқылы көрсетті.

Форумға қатысушылар ізгілікті  педагогика шеберлерінің осындай «шоқжұлдызының» бай тәжірибесі, олардың өз дана ойларымен, тәжірибесімен  бөлісуге  даяр болуы, шетелдік ғалымдардың біздің елімізге деген құрметі мен ризашылығы қазақстандық  педагогтардың алғыс сезімін тудырып, жасампаздық пен шығармашылыққа  шабыттандыратынын  атап өтті.

Форум жұмысының соңғы күні өткізілген шеберлік сыныптары  мен ашық сабақтарда «Бөбек» орталығының «Өзін-өзі тану» бағдарламасын жүзеге  асыру бойынша тәжірибесі ұсынылды. Шетелдік  және  отандық ғалымдар мен әдіскерлер қатысқан  «Дөңгелек үстел» барысында рухани-адамгершілік білім беруді дамытудың өзекті  мәселелері мен перспективалары  талқыланды.

Форум «Бөбектің» 20 жылдығына  арналған мерекелік концерт пен «Өзін-өзі тану» бағдарламасын дамытуға айтарлықтай үлес қосқан педагогтарды  марапаттау салтанатымен  аяқталды.

Зеренді ауданы әкімдігінің

«Пухальск негізгі мектебі» КММ

өзін-өзі тану пәні мұғалімі Оспанова Баян Балташевна